༁ྃ༔བླ་མ་དགོངས་པ་འདུས་པ་ལས༔ སྔོན་དུ་འགྲོ་བའི་
ཆོས་སྤྱོད་ཡན་ལག་བདུན་པ་སྒོ་འབྱེད་
འཕྲུལ་གྱི་ལྡེའུ་མིག་ཅེས་བྱ་བ་
བཞུགས་སོ༔

༁ྃ༔ན་མོ་གྷུ་རུ་དྷེ་ཝ་ཌཱཀྐི་ནི་ཧཱུྃ༔ བླ་མ་དགོངས་པ་འདུས་
པའི་ཡན་ལག་དང་པོ་ཆོས་སྤྱོད་ནི༔ འདི་ལྟར་རྣལ་འབྱོར་པས་ཤེས་པར་བྱ༔ ཨོཾ་ཨཱཧཱུྃཿ༔
འདས་དང་མ་བྱོན་ད་ལྟ་དུས་གསུམ་གྱི༔ བླ་མ་སངས་རྒྱས་བྱང་སེམས་འཕགས་པའི་
ཚོགས༔ ཡི་དམ་ཞི་ཁྲོ་ཌཱཀྐི་ཆོས་སྐྱོང་དང་༔ བཀའ་སྲུང་དམ་ཅན་ཕོ་མོར་བཅས་པ་
ཀུན༔ ཨོཾ་ཨཱཧཱུྃཿ༔ རྣམ་དག་དབྱིངས་ལས་གཤེགས་བཞུད་མི་མངའ་ཡང་༔ ཁམས་
གསུམ་སྲིད་གསུམ་འགྲོ་དྲུག་འདྲེན་སླད་དུ༔ བདེ་ཆེན་ཡངས་པའི་ཕོ་བྲང་ཆེན་པོ་
འདིར༔ ཐུགས་རྗེས་ཡུད་ཙམ་གཅིག་གིས་གཤེགས་སུ་གསོལ༔ ཨོཾ་ཨཱཧཱུྃཿ༔ ཐབས་
ཤེས་དྲི་མེད་ཉི་ཟླ་པདྨའི་གདན༔ ལྷོད་འབོལ་དར་ཟབ་རིན་ཆེན་བརྩེགས་པའི་ཁྲི༔
སྤྱི་གཙུག་བདེ་ཆེན་དག་པའི་གདན་སྟེང་དུ༔ འགྲོ་བའི་དོན་དུ་བརྟན་པར་བཞུགས་
སུ་གསོལ༔ ཨོཾ་ཨཱཧཱུྃཿ༔ ལུས་ཀྱི་དང་བས་སྤྱི་བོར་ཐལ་སྦྱར་ཞིང་༔ བདེ་མཉེན་
འཁྱུག་བཅས་མ་ལྔ་ས་ལ་ཕབ༔ འགྲེང་ལྡང་ལྡན་པས་གུས་པས་ཕྱག་འཚལ་ལོ༔ རྩ་
གསུམ་སྐུ་ཡི་གཟི་མདངས་ལུས་ལ་ཕོབ༔ ཨོཾ་ཨཱཧཱུྃཿ༔ ངག་སྙན་འགྱུར་དབྱངས་གུས་
པར་ལྡན་པ་ཡིས༔ སྐུ་གསུང་ཐུགས་ཀྱི་ཆེ་བའི་ཡོན་ཏན་དང་༔ མཛད་པའི་ཕྲིན་ལས་
བརྗོད་བཅས་ཕྱག་འཚལ་ལོ༔ འགག་མེད་གསུང་གི་བྱིན་རླབས་ངག་ལ་སྩོལ༔
ཨོཾ་ཨཱཧཱུྃཿ༔ ལྷག་བསམ་རྣམ་དག་གདུང་ཤུགས་ལྡན་པ་ཡིས༔དུས་གསུམ་བདེར་
གཤེགས་རྩ་གསུམ་ཡོན་ཏན་རྣམས༔ སྐད་ཅིག་དྲན་རྫོགས་བསམ་པས་ཕྱག་འཚལ་
ལོ༔ བདེ་གསལ་མི་རྟོག་ཡིད་ལ་བསྐྱེད་དུ་གསོལ༔ ཨོཾ་ཨཱཧཱུྃཿ༔ ལྷན་ཅིག་སྐྱེས་སྦྱོར་
མེ་ཏོག་བདུག་སྤོས་དང་༔ མར་མེ་དྲི་ཆབ་ཞལ་ཟས་རོལ་མོའི་སྒྲ༔ གཟུགས་སྒྲ་དྲི་
རོ་རེག་བྱ་ལ་སོགས་རྣམས༔ ལུས་ངག་ཡིད་གུས་ལྡན་པས་འབུལ་བར་བགྱི༔ ཨོཾ་
ཨཱཧཱུྃཿ༔ གླིང་བཞི་གླིང་ཕྲན་རི་རབ་རི་བདུན་དང་༔ རོལ་མཚོ་ཉི་ཟླ་སྐར་ཕྲན་འབབ་
ཆུར་བཅས༔ ལྡིང་ཀ་གོར་མོག་ཡན་ལག་བརྒྱད་ལྡན་ཀུན༔ མཆོད་པར་འབུལ་གྱི་
འགྲོ་བའི་དོན་དུ་བཞེས༔ ཨོཾ་ཨཱཧཱུྃཿ༔ གསེར་དངུལ་གཡུ་དང་མར་གད་ཨིན་དྲ་རྙིལ༔
མུ་ཏིག་པདྨ་རཱ་ག་རྡོ་ཡི་སྙིང་༔ བཻཌཱུརྱ་དང་མན་ཤེལ་བྱེ་རུ་སོགས༔རཏྣའི་རིགས་
འབུལ་ཐུགས་རྗེས་བཞེས་སུ་གསོལ༔ ཨོཾ་ཨཱ་ཧཱུྃ༔ ག་པུར་ཙན་དན་གུར་གུམ་སི་ལ་
དང་༔ ཛ་ཏི་རྣམ་རྒྱལ་སྙིང་པོ་ཞོ་ཤའི་ཚོགས༔ཉོན་མོངས་ནད་འཇོམས་སྨན་གྱི་
རིགས་རྣམས་ཀུན༔སྒོ་གསུམ་མོས་བློས་རྩ་བ་གསུམ་ལ་འབུལ༔ ཨོཾ་ཨཱཧཱུྃཿ༔ གྲོ་
འབྲས་ཁྲེ་དང་སོ་བ་ཡུངས་དཀར་དང་༔ ཏིལ་ནས་སྲན་མར་བཅས་ཏེ་འབྲུ་ཡི་རིགས༔
ལྷག་པའི་བསམ་པས་ཉེ་བར་འབུལ་ལགས་ན༔ ཐུགས་རྗེས་འགྲོ་བའི་དོན་དུ་བཞེས་
སུ་གསོལ༔ ཨོཾ་ཨཱཧཱུྃཿ༔ བླ་མ་ཡི་དམ་ཞི་ཁྲོ་ཌཱཀྐི་ཡི༔ སྐུ་གསུང་ཐུགས་དང་ཡོན་ཏན་
ཕྲིན་ལས་ཀྱི༔ རྩ་བ་ཡན་ལག་དམ་ཚིག་ཉམས་པ་ཀུན༔རང་གནོང་འགྱོད་པའི་
སེམས་ཀྱིས་མཐོལ་ལོ་བཤགས༔ ཨོཾ་ཨཱཧཱུྃཿ༔ སྲོག་བཅད་མ་བྱིན་བླང་དང་མི་ཚངས་
སྤྱད༔ རྫུན་ཚིག་ཕྲ་དང་ཚིག་རྩུབ་ངག་འཆལ་དབྱེན༔ བརྣབ་སེམས་གནོད་སེམས་
ལོག་པར་ལྟ་ལ་སོགས༔ མི་དགེ་བཅུ་པོ་བགྱིས་རྣམས་མཐོལ་ལོ་བཤགས༔ ཨོཾ་ཨཱཧཱུྃཿ༔
གཞན་ཡང་བདག་སོགས་འགྲོ་བ་རྣམས་ཀྱིས་ནི༔ འདས་དང་མ་འོངས་ད་ལྟ་དུས་
གསུམ་དུ༔ ལུས་ངག་ཡིད་ཀྱིས་མི་དགེ་ཅི་བགྱིས་པ༔མཐོལ་ཞིང་བཤགས་ནས་
སླན་ཆད་མི་བགྱིས་བསྡམ༔ ཨོཾ་ཨཱཧཱུྃཿ༔ དུས་གསུམ་འཕགས་པས་དགེ་བ་བགྱིས་པ་
ནི༔ ཟག་བཅས་ཟག་མེད་བགྱིས་དང་བགྱིད་པ་དང་༔ བགྱིད་འགྱུར་གང་ཡིན་དེ་
དག་ཐམས་ཅད་ལ༔ བདག་སོགས་དང་བས་རྗེས་སུ་ཡི་རང་ངོ༔ ཨོཾ་ཨཱཧཱུྃཿ༔ དུས་
གསུམ་བདེ་གཤེགས་རྒྱལ་བ་སྲས་བཅས་དང་༔ ས་བཅུའི་དབང་ཕྱུག་འཕགས་པའི་
ཚོགས་རྣམས་ཀྱིས༔ ཕྱི་ནང་བླ་མེད་ཐེག་ཆེན་ཆོས་འཁོར་ལོ༔ འཁོར་བ་མ་སྟོངས་
བར་དུ་བསྐོར་བར་བསྐུལ༔ ཨོཾ་ཨཱཧཱུྃཿ༔ དེ་དག་མཁའ་ཀློང་ཡངས་པའི་ངང་ཉིད་ལས༔
ཐུགས་རྗེའི་ཟེར་ལྡན་སྨོན་འཇུག་ལྡན་པ་པོས༔ སྡུག་བསྔལ་འདམ་དུ་བྱིང་རྣམས་
སྐྱོབ་སླད་དུ༔མྱ་ངན་མི་འདའ་བཞུགས་པར་གསོལ་བ་འདེབས༔ ཨོཾ་ཨཱཧཱུྃཿ༔ དེ་
ལྟར་ཕྱག་འཚལ་མཆོད་འབུལ་སྡིག་པ་བཤགས༔དགེ་ལ་ཡི་རངས་ཆོས་འཁོར་
བསྐོར་བར་བསྐུལ༔ མྱ་ངན་མི་འདའ་བཞུགས་པར་གསོལ་ལ་སོགས༔དེ་དག་
ཐམས་ཅད་བྱང་ཆུབ་ཆེན་པོར་བསྔོ༔ ཨོཾ་ཨཱཧཱུྃཿ༔ དེ་ལྟར་སྒོ་གསུམ་དང་བས་དུས་
དྲུག་ཏུ༔ ཡན་ལག་བདུན་སོགས་དགེ་བ་བགྱིས་པ་དང་༔ བགྱིད་དང་བགྱིད་པར་
འགྱུར་བའི་བསོད་ནམས་ཀྱིས༔ འགྲོ་དྲུག་སེམས་ཅན་ཐར་ལམ་བསྒྲོད་པར་ཤོག༔
ཨོཾ་ཨཱཧཱུྃཿ༔ གནས་སྐབས་སུ་ཡང་ཡུལ་རིས་རྒྱལ་ཁམས་སུ༔ བཀྲ་ཤིས་བདེ་ལེགས་
དཔལ་འབྱོར་ཕུན་སུམ་ཚོགས༔ དཀར་པོ་དགེ་བའི་ཕྱོགས་རྣམས་དར་ནས་ཀྱང་༔
འགྲོ་རྣམས་ཐེག་ཆེན་ཆོས་ལ་སྤྱོད་པར་ཤོག༔ཨོཾ་ཨཱཧཱུྃཿ༔དེ་ཡི་རྒྱུ་རྐྱེན་འབྲས་བུར་
བཅས་པ་ཡིས༔ནག་པོ་བདུད་ཀྱི་ཕྱོགས་རྣམས་ཕམ་པ་དང་༔ ཉེས་དགུ་ཞི་ཞིང་
ལེགས་དགུ་དར་ནས་ཀྱང་༔ སངས་རྒྱས་བསྟན་པ་དར་ཞིང་རྒྱས་གྱུར་ཅིག༔ ཨོཾ་ཨཱཧཱུྃཿ༔
ཁྱད་པར་ཐེག་ཆེན་ཆོས་ལ་སྤྱོད་པའི་ཚེ༔ བཀའ་སྲུང་རྣམས་ཀྱིས་རུ་ང་མ་མཛད་ཅིང་༔
མཐུ་དཔལ་ལྡན་པའི་དགེ་བསྙེན་ཁྱེད་རྣམས་ཀྱིས༔ ཆོས་བྱེད་སྒྲུབ་པ་པོ་ཡི་གྲོགས་
མགོན་གྱིས༔ ཨོཾ་ཨཱཧཱུྃཿ༔ དེ་ལྟར་བགྱིས་པའི་དགེ་བའི་རྩ་བ་ནི༔ དམིགས་བཅས་
དམིགས་མེད་ཟུང་འཇུག་ཅི་བསགས་པ༔བླ་མེད་རྡོ་རྗེ་ཐེག་པར་བསྔོ་བར་བགྱི༔
འགྲོ་དྲུག་རྣམ་མཁྱེན་སངས་རྒྱས་ཐོབ་པར་ཤོག༔ ཨེ་མ་ཧོ༔ ཕྱི་རབས་རྗེས་འཇུག་
སྐལ་ལྡན་ཕོ་མོ་རྣམས༔ ཐུན་མགོ་འམ་ནི་ཉིན་མཚན་དུས་དྲུག་ཏུ༔ དམ་ཆོས་སྟོན་
པའི་ཚེ་ན་འདི་བཟླས་པས༔ བསམ་གཏན་དང་པོས་རྟག་ཏུ་དྲན་གྱུར་ན༔ དགེ་བ་དེ་
ཡི་བསོད་ནམས་ཅི་མཆིས་པ༔ སངས་རྒྱས་སྟོང་གི་ཡོན་ཏན་རྫོགས་པ་དང་༔ ས་ལམ་
རིམ་གྱིས་བསྒྲོད་ནས་སངས་རྒྱས་སར༔ བླ་མེད་རྡོ་རྗེ་འཛིན་པའི་གོ་འཕང་བསྒྲོད༔
གནས་སྐབས་སུ་ཡང་ཤེས་རབ་ཕུན་ཚོགས་ཤིང་༔ མི་བརྗེད་གཟུངས་ཐོབ་ཅི་བསམ་
དོན་རྣམས་འགྲུབ༔ དེ་ཡི་ཕྱིར་ན་ཕྱི་རབས་སྐལ་ལྡན་ཀུན༔ འདི་ལ་འབད་རྩོལ་ལྡན་
པས་ཉམས་སུ་ལོངས༔ སྙིང་པོ་ལོན་ན་གཞན་ལ་བསྟན་ཅིང་སྤེལ༔ སྒོ་འབྱེད་འཕྲུལ་
གྱི་ལྡེའུ་མིག་ཅེས་བྱ་བ༔ ཨུ་རྒྱན་གྱི་སློབ་དཔོན་པདྨ་འབྱུང་གནས་ཀྱིས༔ ཕྱི་རབས་
ཀྱི་དོན་དུ་མཛད་པ་འདི༔ མཚོ་རྒྱལ་བདག་གིས་ཟིན་རིས་སུ་བྲིས་ནས་གཏེར་དུ་སྦས༔
སྐྱེས་བུ་ལས་ཅན་གཅིག་དང་འཕྲད་པར་ཤོག༔ ས་མ་ཡཱ༔ རྒྱ་རྒྱ་རྒྱ༔ པུ་རི་ཕུག་མོ་
ཆེ་ནས་བདག་འདྲ་སངས་རྒྱས་གླིང་པས་གདན་དྲངས་པའི་གཏེར་མའོ༔ མངྒ་ལཾ༔